再次前韻
作者：張擴
朝代：宋

paragraphs: 梅花聲名降百花，蠟梅後出亦世家。
真香不多護以蠟，玄官風流無長物。
瀛洲閣老聖得知，不解藏鋒屢作詩。
君不見大蘇曾賦黄千葉，歲晚無膠續絃絕。
君今頗陋飯顆山，枕上冥搜那得眠。
想應不妨花歸去，開處韓郎有新句。
淺黄官樣苦撩人，此事從來合付君。
我亦評花太僭越，不問吞針與囓鉢。